Определение на Съда (девети състав) от 22 октомври 2024 г. (преюдициално запитване от Tribunal Judicial da Comarca de Coimbra — Juízo do Trabalho da Figueira da Foz — Португалия) — KI/YB, JN
(Дело C-603/231, KI (Прехвърляне на португалска нотариална кантора II)
(Преюдициално запитване — Член 99 от Процедурния правилник на Съда — Отговор, който може да бъде изведен недвусмислено от съдебната практика — Директива 2001/23/ЕО — Гарантиране на правата на работниците и служителите при прехвърляне на предприятия, стопански дейности или части от предприятия или стопански дейности — Член 1, параграф 1 — Приложно поле и определения — Понятие за прехвърляне на предприятия или стопански дейности — Прехвърляне на нотариална кантора — Окончателно преустановяване на дейността на нотариус — Назначаване на друг нотариус, който временно да замества преустановилия дейността си нотариус — Извършване на съответната дейност на същото място и със същото оборудване като последния нотариус)
Език на производството: португалски
Запитваща юрисдикция
Tribunal Judicial da Comarca de Coimbra - Juízo do Trabalho da Figueira da Foz
Страни в главното производство
Ищец: KI
Ответник: YB и JN
Диспозитив
Член 1, параграф 1 от Директива 2001/23/ЕО на Съвета от 12 март 2001 година относно сближаването на законодателствата на държавите членки във връзка с гарантирането на правата на работниците и служителите при прехвърляне на предприятия, стопански дейности или части от предприятия или стопански дейности
трябва да се тълкува в смисъл, че
нотариална кантора попада в обхвата на понятието за прехвърлими предприятия или стопански дейности по смисъла на тази директива, ако, от една страна, нотариусът, титуляр на тази кантора, като предлага възмездни услуги на даден пазар и поема присъщите на дейността си финансови рискове, извършва стопанска дейност по смисъла на същата директива, и ако, от друга страна, тази нотариална кантора представлява групиране на хора и средства, което позволява извършването на стопанска дейност с определена цел и което е достатъчно организирано и самостоятелно.
Член 1, параграф 1 от Директива 2001/23
трябва да се тълкува в смисъл, че
хипотеза — при която нотариус окончателно е преустановил дейността си, тъй като е навършил пределно допустимата за извършването ѝ възраст, и на негово място след процедура за временно заместване е назначен друг нотариус, който продължава да извършва същата дейност на същото място и със същото оборудване като първия нотариус — попада в понятието за прехвърляне на предприятие по смисъла на тази разпоредба, ако идентичността на съответната нотариална кантора е запазена.
____________
1     Дата на постъпване в Съда: 3.10.2023 г.